b'\n_START_ARTICLE_\nC\xc4\x83pleni, Satu Mare\n_START_SECTION_\nA\xc8\x99ezare\n_START_PARAGRAPH_\nSatul C\xc4\x83pleni este a\xc8\x99ezat \xc3\xaen partea de nord-vest a Rom\xc3\xa2niei, la 4 km de Carei \xc8\x99i la 40 km de Satu Mare._NEWLINE_Pe vremuri, localitatea a fost \xc3\xaenconjurat\xc4\x83 de mocirla Ecsed. \xc3\x8en zilele noastre, apa Crasnei pune \xc3\xaen pericol adesea cele 179 de hectare de p\xc4\x83m\xc3\xa2nt pe care sunt a\xc8\x99ezate 830 de case.\n_START_SECTION_\nIstoric\n_START_PARAGRAPH_\nNumele localit\xc4\x83\xc8\x9bii deriv\xc4\x83 din limba turc\xc4\x83 \xc8\x99i \xc3\xaenseamn\xc4\x83 "tigru", iar istoria sa este \xc3\xaen str\xc3\xa2ns\xc4\x83 leg\xc4\x83tur\xc4\x83 at\xc3\xa2t cu istoria mocirlei Ecsed, c\xc3\xa2t \xc8\x99i cu construc\xc8\x9bia \xc3\xaen stil neo-roman a bisericii construite de Ybl Miklos, monumentul cel mai pre\xc8\x9bios al comunit\xc4\x83\xc8\x9bii. Aici se afl\xc4\x83 \xc3\xaenmorm\xc3\xa2nta\xc8\x9bi membrii familiei Karolyi, care au fost mo\xc8\x99ieri boga\xc8\x9bi de origine maghiar\xc4\x83. Printre ace\xc8\x99tia se afl\xc4\x83 \xc8\x99i Karolyi Sandor, care \xc3\xaen secolul al XVIII-lea (\xc3\xaencep\xc3\xa2nd cu 1712) a adus \xc3\xaen C\xc4\x83pleni coloni\xc8\x99ti din regiunea Baden-Wurtenberg, P\xc4\x83durea Neagr\xc4\x83 \xc8\x99i lacul Boden, \xc3\xaen total 127 de familii._NEWLINE_Astfel, C\xc4\x83pleni a devenit o localitate majoritar \xc8\x99v\xc4\x83beasc\xc4\x83. Prin intermediul Bisericii \xc8\x99i al \xc8\x99colii, \xc8\x99vabii au fost supu\xc8\x99i unui proces de maghiarizare \xc8\x99i dezna\xc8\x9bionalizare intens\xc4\x83 de c\xc4\x83tre administra\xc8\x9bia ungar\xc4\x83, care s-a aflat la putere \xc3\xaen Transilvania de mai multe ori._NEWLINE_\xc3\x8en prezent, localitatea num\xc4\x83r\xc4\x83 3200 de suflete, trei religii, \xc3\xaen mare parte romano-catolici (ace\xc8\x99tia sunt descenden\xc8\x9bii \xc8\x99vabilor), \xc8\x99i trei na\xc8\x9bionalit\xc4\x83\xc8\x9bi.\n_START_SECTION_\nObiective turistice\n_START_PARAGRAPH_\nBiserica \xc8\x99i M\xc4\x83n\xc4\x83stirea Franciscan\xc4\x83 \xe2\x80\x9cSf\xc3\xa2ntul Anton de Padova\xe2\x80\x9d. Perioada construirii primei m\xc4\x83n\xc4\x83stirii de c\xc4\x83tre neamul Kaplony poate fi presupus\xc4\x83 \xc3\xaenc\xc4\x83 \xc3\xaen secolul al XI-lea, \xc3\xaens\xc4\x83 data exact\xc4\x83 r\xc4\x83m\xc3\xa2ne necunoscut\xc4\x83. Biserica m\xc4\x83n\xc4\x83stirii \xc3\xaenchinat\xc4\x83 Sf. Martin a fost patronat\xc4\x83 \xc3\xaen comun de familiile din neamul Kaplony chiar \xc8\x99i dup\xc4\x83 \xc3\xaemp\xc4\x83r\xc8\x9birea propriet\xc4\x83\xc8\x9bii, \xc8\x99i a constituit locul de \xc3\xaenmorm\xc3\xa2ntare a descenden\xc8\x9bilor acestui neam. Dintre pu\xc8\x9binele informa\xc8\x9bii scrise p\xc4\x83strate despre biseric\xc4\x83 din perioada medieval\xc4\x83, cea mai important\xc4\x83 este diploma din 1444, care enumer\xc4\x83 bunurile mobile aflate \xc3\xaen proprietatea edificiului de cult. \xc3\x8en ultimul document medieval despre m\xc4\x83n\xc4\x83stire, dat\xc3\xa2nd din 1479, se precizeaz\xc4\x83 c\xc4\x83 biserica este de dimensiuni mari \xc8\x99i are dou\xc4\x83 turnuri. Pe parcursul secolului al XVI-lea m\xc4\x83n\xc4\x83stirea este p\xc4\x83r\xc4\x83sit\xc4\x83, iar cl\xc4\x83direa bisericii \xc3\xaencepe s\xc4\x83 se ruineze. Reconstruirea edificiului a fost ini\xc8\x9biat\xc4\x83 de Alexandru K\xc3\xa1rolyi (1668\xe2\x80\x931743), descendent din neamul Kaplony, care a d\xc4\x83ruit m\xc4\x83n\xc4\x83stirea franciscanilor \xc3\xaen 1711. Lucr\xc4\x83rile de restaurare a m\xc4\x83n\xc4\x83stirii se extind pe o perioad\xc4\x83 lung\xc4\x83 de timp, deoarece primul c\xc4\x83lug\xc4\x83r franciscan a ajuns aici abia \xc3\xaen 1719. \xc3\x8en timpul lucr\xc4\x83rilor de restaurare, biserica medieval\xc4\x83 cu dou\xc4\x83 turnuri \xc8\x99i trei nave absidate a suferit modific\xc4\x83ri nesemnificative: o parte din ferestrele medievale au fost l\xc4\x83rgite, nava principal\xc4\x83 a fost boltit\xc4\x83 \xc3\xaen 1730, \xc3\xaens\xc4\x83 bolta navelor secundare s-a p\xc4\x83strat probabil \xc3\xaen forma original\xc4\x83. S-a construit, de asemenea, o \xc8\x99arpant\xc4\x83 comun\xc4\x83 pentru cele trei nave. L\xc3\xa2ng\xc4\x83 latura sudic\xc4\x83 a bisericii a fost realizat\xc4\x83 o nou\xc4\x83 cript\xc4\x83 pentru familie, care o \xc3\xaenlocuia pe cea original\xc4\x83, situat\xc4\x83 \xc3\xaen fa\xc8\x9ba altarului, \xc3\xaen nava central\xc4\x83. Restaurarea bisericii a fost finalizat\xc4\x83 \xc3\xaen 1740. Cutremurul din 1834 a afectat grav biserica. Reconstruirea edificiului \xc3\xaen stil romantic, dup\xc4\x83 planurile lui Mikl\xc3\xb3s Ybl, s-a realizat \xc3\xaentre 1842\xe2\x80\x931847. S-au desfiin\xc8\x9bat pila\xc8\x99trii medievali (p\xc4\x83str\xc3\xa2ndu-se doar dou\xc4\x83 dintre capitelurile originale), iar bol\xc8\x9bile, cu excep\xc8\x9bia celor din absida sanctuarului, au fost \xc3\xaenlocuite cu un tavan casetat. Noua cript\xc4\x83 din spatele altarului, cu planul \xc3\xaen form\xc4\x83 de cruce, d\xc4\x83 impresia unui mausoleu paleocre\xc8\x99tin. R\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti ale membrilor familiei K\xc3\xa1rolyi au fost str\xc4\x83mutate \xc3\xaen noua loca\xc8\x9bie. Hramul ini\xc8\x9bial al bisericii, Na\xc8\x99terea Domnului, a fost \xc3\xaenlocuit de Alexandru K\xc3\xa1rolyi cu cel de Sf. Anton de Padova. Din interior merit\xc4\x83 a fi men\xc8\x9bionate fragmentele mobilierului \xc3\xaen stil baroc, picturile \xc3\xaen ulei pe p\xc3\xa2nz\xc4\x83 reprezent\xc3\xa2nd sta\xc8\x9biile Calvariei \xc8\x99i \xc3\xaen special, sarcofagele de bronz din cripta familiei.\n_START_SECTION_\nObiectiv memorial\n_START_PARAGRAPH_\n\xc3\x8en cimitirul comunei se afl\xc4\x83 un ansamblu funerar memorial, dedicat \xc8\x99vabilor deporta\xc8\x9bi \xc3\xaen URSS \xc3\xaen 1945 de c\xc4\x83tre administra\xc8\x9bia sovietic\xc4\x83 din acea perioad\xc4\x83. Un num\xc4\x83r de 46 de cruci p\xc4\x83streaz\xc4\x83 memoria \xc8\x99vabilor care au murit \xc3\xaen aceste condi\xc8\x9bii.'